REGULAMENTUL (CE) NR. 1337/2007 AL COMISIEI
din 15 noiembrie 2007
de modificare a Regulamentului (CE) nr. 992/95 al Consiliului în ceea ce privește contingentele tarifare comunitare pentru anumite produse pescărești originare din Norvegia
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 992/95 al Consiliului din 10 aprilie 1995 privind deschiderea și modul de gestionare ale contingentelor tarifare comunitare pentru anumite produse agricole și pescărești, originare din Norvegia (1), în special articolul 5 alineatul (1) litera (b),
întrucât:
(1)
Participarea Bulgariei și a României la Spațiul Economic European a fost decisă prin acordul de extindere a SEE, semnat între Comunitatea Europeană și statele membre ale acesteia, Islanda, Liechtenstein, Norvegia și țările candidate la SEE la 25 iulie 2007.
(2)
Până la finalizarea procedurilor necesare adoptării acordului de extindere a SEE din 2007, s-a încheiat un acord sub forma unui schimb de scrisori, care prevede aplicarea provizorie a acordului de extindere a SEE. Acordul a fost aprobat prin Decizia 2007/566/CE a Consiliului din 23 iulie 2007 privind semnarea și aplicarea în mod provizoriu a unui acord privind participarea Republicii Bulgaria și a României la Spațiul Economic European și a patru acorduri conexe (2).
(3)
Acordul de extindere a SEE prevede un protocol adițional la Acordul de liber schimb CE-Norvegia din 1973. Acest protocol adițional prevede noi contingente tarifare anuale scutite de taxe vamale, precum și modificări la actualele contingente tarifare anuale scutite de taxe vamale la importul în Comunitate a anumitor pești și produse pescărești originare din Norvegia.
(4)
Pentru a pune în aplicare contingentele tarifare noi, precum și pe cele modificate, prevăzute în protocolul adițional, este necesar să se modifice Regulamentul (CE) nr. 992/95.
(5)
Regulamentul (CEE) nr. 2454/93 al Comisiei din 2 iulie 1993 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului Vamal Comunitar (3) prevede un sistem de gestionare a contingentelor tarifare destinate a fi utilizate în ordinea cronologică a datelor de acceptare a declarațiilor vamale. Din motive de simplificare, trebuie să se aplice același sistem pentru contingentele tarifare prevăzute în Regulamentul (CE) nr. 992/95.
(6)
Anumite contingente tarifare prevăzute în protocolul adițional ar trebui considerate inițial ca nefiind critice în sensul articolului 308c din Regulamentul (CEE) nr. 2454/93. Prin urmare, articolul 308c alineatele (2) și (3) din regulamentul menționat anterior nu ar trebui să se aplice pentru aceste contingente tarifare.
(7)
În conformitate cu protocolul adițional, volumele contingentelor tarifare pentru anul 2007 nu trebuie reduse proporțional cu acea parte a anului care s-a scurs înainte de aplicarea contingentelor tarifare, în timp ce, pe de altă parte, volumele contingentelor tarifare pentru anul 2009 ar trebui să fie reduse proporțional cu partea din anul 2009 în care nu s-a aplicat niciun contingent tarifar.
(8)
În conformitate cu Decizia 2007/566/CE, noile contingente tarifare și modificările aduse contingentelor tarifare existente trebuie să se aplice de la 1 septembrie 2007. În consecință, prezentul regulament trebuie să se aplice de la aceeași dată și să intre în vigoare imediat.
(9)
Măsurile prevăzute în prezentul regulament sunt conforme cu avizul Comitetului Codului Vamal,
ADOPTĂ PREZENTUL REGULAMENT:
Articolul 1
Regulamentul (CE) nr. 992/95 se modifică după cum urmează:
1.
Articolul 2 se înlocuiește cu următorul text:
„Articolul 2
Contingentele tarifare cu numerele de ordine 09.0745 și 09.0758 menționate în anexa I nu se aplică pentru perioada 1 ianuarie-31 decembrie 2008.”
2.
Articolul 3 se înlocuiește cu următorul text:
„Articolul 3
Contingentele tarifare fixate în prezentul regulament sunt gestionate în conformitate cu articolele 308a, 308b și 308c din Regulamentul (CEE) nr. 2454/93.
Cu toate acestea, articolul 308c alineatele (2) și (3) din Regulamentul (CEE) nr. 2454/93 nu se aplică contingentelor tarifare cu numerele de ordine 09.0850, 09.0851, 09.0852, 09.0854, 09.0855 și 09.0856.”
3.
Anexele I și II se modifică în conformitate cu anexa la prezentul regulament.
Articolul 2
Prezentul regulament intră în vigoare la data publicării în Jurnalul Oficial al Uniunii Europene.
Se aplică de la 1 septembrie 2007.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 15 noiembrie 2007.